Keld Albrechtsen (EL), 1998-04-03:
Ud over problemet med de meget vidtgående bemyndigelser, som vi heller ikke i Enhedslisten synes er tilfredsstillende, handler dette lovforslag jo først og fremmest om indførelsen af en centraliseret levnedsmiddelkontrol, et enstrenget statsligt system.
Det har jo været sådan, at Venstre og SF har fremsat et forslag om centralisering på det amtslige niveau.
Vi håber på, at debatten vil føre til, at Venstre og SF vender helt og fuldt tilbage til den decentraliserede model, men vi vil i hvert fald prøve i samarbejde med de partier at få udsat behandlingen af dette lovforslag, så det ikke gennemføres i denne folketingssamling.
Det, som kommer til at ske, hvis man gennemfører det enstrengede, centraliserede, statslige system, er jo, at fødevarekontrollen mister sin uafhængighed. Den uafhængighed har den haft i det fælles mellemkommunale system, hvor flere kommuner i fællesskab ejer kontrolenheden.
Det giver den størst mulige uafhængighed, og de enkelte kommuner kan holde hinanden i ørerne.
Der bliver ikke så stor følgagtighed over for den enkelte borgmester.
Til gengæld bliver man heller ikke presset af et statsligt system til at sænke kontrolniveauet, når f.eks. restauratører i København føler sig trådt over tæerne.
Det blev blokeret af de store fødevarekæder, som har alt for stor indflydelse på direktoratets politik.
Der er alt for stor lydhørhed i direktoratet over for erhvervsinteresser, og erhvervet havde jo gode grunde til ikke at synes om fælles regler for kimtal.
Nu ved vi konkret i dag, hvor det takket være de lokale kontrollers indsats er afsløret, at der i 1997 var bakteriebomber i 20 pct. af det hakkede kød i kølemontrene.
Det var faktisk sådan, at det først i 1996 lykkedes for de lokale kontrolenheder at få overtalt Fødevaredirektoratet til at indføre fælles kimtal, og da kun for hakket kød.
Det var selvfølgelig godt nok, det blev indført for hakket kød, men man har været så utrolig fodslæbende i direktoratet. Nu har vi så ydermere fået oplysninger om de høje bakterietal i hakket kød, ja, det er over halvdelen af det hakkede kød, der sidste år havde et for højt bakterietal, og 20 pct. af kødet var altså enten fordærvet eller tæt på at være det.
Det er oplysninger, der er kommet frem takket være indsatsen i det lokale system, men ikke takket være indsatsen fra det centrale system.
Man skulle jo tro, at regeringen og direktoratet var taknemlige for det store pres, som de lokale enheder har lagt på det centrale system for at få fælles kimtal.
Nu får man det så også gennemført, og man får måske endda gennemført regler om offentliggørelse og med navne på, og det er godt nok, men det er da for stærkt, at man fører sig frem med antydninger om, at det skyldes, at der ikke er en tilstrækkelig effektivitet udeomkring i de lokale enheder, når det vitterlig er de lokale enheder, vi kan takke for, at der overhovedet sker noget på området.
Kontorchef Henrik G. Jensen fra direktoratet udtalte til Jyllands-Posten i torsdags, at nu er tiden inde til, at kontrollerne slår til og skærper tonen.
Direktoratet tilskynder til en skrap kontrol, så resultaterne for 1998 bliver tilfredsstillende.
Jeg synes, det er en lille smule frækt at tale på den nedladende måde om de kontroller, som har presset den samme kontorchef til overhovedet at foretage sig noget som helst.
Det er jo de lokale enheder, som har været vagthund og sørget for, at sagen om kimtallene overhovedet er kommet ud af stedet. Derfor bekymrer det lovforslag, som regeringen har fremsat, naturligvis Enhedslisten, og vi kan absolut ikke støtte det.